Συντεταγμένες: 49°2′47″N 3°24′11″E﻿ / ﻿49.04639°N 3.40306°E﻿ / 49.04639; 3.40306

Το **Σατώ-Τιερί** (Γαλλικά: Château-Thierry) είναι γαλλική κοινότητα, υπονομαρχία του νομού Αιν στην περιοχή Ω-ντε-Φρανς της Βόρειας Γαλλίας και στην ιστορική επαρχία της Καμπανίας. Το 2017 ο πληθυσμός της ανέρχονταν σε 15.107 κατοίκους.

Την προέλευση του ονόματος της πόλης η τοπική παράδοση την αποδίδει στον Θευδέριχο Δ΄, τον προτελευταίο βασιλιά του Οίκου των Μεροβιγγείων, ο οποίος φυλακίστηκε εκεί από τον Κάρολο Μαρτέλο. 

Το Σατώ-Τιερί είναι η γενέτειρα του Ζαν ντε λα Φονταίν. Στην πόλη και την περιοχή της διεξήχθησαν πολλές μάχες.

Το Σατώ-Τιερί είναι μια από τις 64 γαλλικές πόλεις που έχουν λάβει το παράσημο της Λεγεώνας της Τιμής. Έχει επίσης τιμηθεί με τον Σταυρό του Πολέμου 1914-1918.

Γεωγραφικά στοιχεία
-------------------

Το Σατώ-Τιερί στις όχθες του Μάρνη
Η κοινότητα Σατώ-Τιερί βρίσκεται στο νότιο τμήμα του νομού Αιν, στη διοικητική περιοχή Ω-ντε-Φρανς στη φυσική και ιστορική επαρχία της Καμπανίας, στη βορειοανατολική Γαλλία.

Η πόλη είναι κτισμένη στην κοιλάδα του Μάρνη, στις όχθες του ποταμού, σε υψόμετρο 59 έως 222 μέτρα σε ένα τοπίο τυπικό της Καμπανίας, ανάμεσα σε λόφους και αμπελώνες.

Έχει πληθυσμό 15.107 κατοίκους (2017) και είναι το κέντρο της ευρύτερης αστικής περιοχής που συγκεντρώνει 36.101 κατοίκους (2014). Η έκταση της κοινότητας είναι 16,55 τετραγωνικά χιλιόμετρα.

Το Σατώ-Τιερί είναι η μία από τις 4 υπονομαρχίες του νομού Αιν. Η απόσταση οδικώς από την πρωτεύουσα Λαν είναι 75 χιλιόμετρα και από τις 3 άλλες υπονομαρχίες απέχει: από το Σουασόν 42 χιλιόμετρα  , από το Σαιν-Κεντέν 100 χιλιόμετρα και από το Βερβέν 138 χιλιόμετρα.Από το Παρίσι απέχει 94 χιλιόμετρα προς τα βορειοανατολικά.

Ιστορία
-------

Μετά τον πόλεμο, το Σατώ-Τιερί, 1920
Το Σατώ-Τιερί στο νότο του νομού Αιν
Η περιοχή της σημερινής πόλης ήταν ήδη κατοικημένη στη ρωμαϊκή εποχή. Η πόλη άρχισε να αναπτύσσεται κατά την περίοδο των Μεροβιγγείων (8ος αιώνας) κατά μήκος του ποταμού Μάρνη και στις πλαγιές που κατεβαίνουν στον ποταμό.

Ένα φρούριο κατασκευάστηκε την εποχή της δυναστείας των Καρολιδών και η πόλη ανήκε στην κομητεία της Καμπανίας. Καταστράφηκε από την αγγλική κατοχή κατά τη διάρκεια του Εκατονταετούς πολέμου. Τον 16ο αιώνα, το Σατώ-Τιερί καταλήφθηκε από τον Κάρολο Ε' και στη συνέχεια συνέχισε να αναπτύσσεται υπό το παλαιό καθεστώς εντός της επαρχίας της Καμπανίας.

Το 1814, κατά τη διάρκεια της Εξαήμερης Εκστρατείας του Ναπολέοντα, στην πόλη διεξήχθη η Μάχη του Σατώ-Τιερί.

Η πόλη έζησε μια αποφασιστική μάχη το 1914, στις αρχές του Α' Παγκοσμίου Πολέμου, την Πρώτη Μάχη του Μάρνη, κατά τη διάρκεια της οποίας τα βρετανικά και γαλλικά στρατεύματα σταμάτησαν την επέλαση των γερμανικών στρατευμάτων προς το Παρίσι και σταθεροποίησαν το δυτικό μέτωπο. Το 1918 έλαβε χώρα η Δεύτερη Μάχη του Μάρνη, η οποία ήταν η τελευταία μεγάλη επίθεση των Γερμανών που αποκρούστηκαν από τις συμμαχικές δυνάμεις.

Κατά τον Β' Παγκόσμιο Πόλεμο, νέες συγκρούσεις διεξήχθησαν στην πόλη κατά τη διάρκεια της Μάχης της Γαλλίας.

Το Σατώ-Τιερί είναι η γενέτειρα του Ζαν ντε λα Φονταίν, που γεννήθηκε το 1621. Υπάρχει ένα μουσείο αφιερωμένο στον συγγραφέα στο σπίτι όπου γεννήθηκε - ένα αρχοντικό του 16ου αιώνα, όπου εκτίθενται έγγραφα, χειρόγραφα, χαρακτικά, εικονογραφήσεις, αντικείμενα τέχνης και επίσης το γραφείο του Λα Φονταίν.

Αξιοθέατα
---------

Το Αμερικανικό μνημείο
Το κάστρο των Κοντέ
* Τα τείχη του κάστρου

* Η εκκλησία Σαιν-Κρεπέν (15ος αιώνας)
* Ο πύργος Μπαλάν
* Ο ποταμός Μάρνης
* Το Αμερικανικό νεκροταφείο και το μνημείο Αιν-Μαρν (νότια του χωριού Μπελώ)
* Το Αμερικανικό μνημείο Α' Παγκοσμίου Πολέμου' (με θέα στην πόλη)
* Οι αμπελώνες της Καμπανίας
* Αρκετές εκκλησίες
* Το κάστρο των Κοντέ, 15 χιλιόμετρα νοτιοανατολικά της πόλης.

Εξωτερικοί σύνδεσμοι
--------------------

* Η ιστοσελίδα της κοινότητας Σατώ-Τιερί (γαλλικά)

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. ↑ . «insee.fr/fr/statistiques».
6. ↑ . «distance.to/Ch%C3%A2teau-Thierry/Laon,Aisne,Hauts-de-France,FRA».
7. ↑ . «distance.to/Ch%C3%A2teau-Thierry/Soissons,Aisne,Hauts-de-France,FRA».
8. ↑ . «distance.to/Saint-Quentin,Aisne,Hauts-de-France,FRA/Chateau-Thierry,Aisne,Hauts-de-France,FRA».
9. ↑ . «distance.to/Ch%C3%A2teau-Thierry/Vervins».
10. ↑ . «distance.to/Ch%C3%A2teau-Thierry/Paris,%C3%8Ele-de-France,FRA».
11. ↑ . «Britannica/Chateau-Thierry».
12. ↑ . «chateaudeconde.fr/».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 134874635
* LCCN: n81033583
* GND: 4266136-5
* SUDOC: 028264509
* BNF: cb11963271w (data)

 |

 |